***Vaski-logo***

**Vaski-kirjastoista entistä enemmän iloa keväällä 2012**

**Vaski-kirjastojen uudistunut tietojärjestelmä otetaan käyttöön toukokuussa 2012. Samalla Vaskiin liittyy uusia kirjastoja ja asiakkaat saavat käyttöönsä entistä laajemman kirjastoverkon. Tavoitteena on, että uusi järjestelmä on käytössä 2.5. alkaen.**

Järjestelmän vaihto alkaa Vaskiin liittyvissä kirjastoissa 28.3. ja nykyisissä Vaski-kirjastoissa 12.4. Järjestelmän vaihdon aikana loppukeväällä 2012 lainaus- ja palautustoiminnot eivät ole käytössä. Tänä aikana kirjastoissa on rajoitetut aukioloajat ja jotkin kirjastot ovat kokonaan kiinni. Järjestelmänvaihdon aikana kirjaston käyttäjät saavat pidennetyt laina-ajat**.** Kaikki kirjastot ja palvelut ovat suljettuna **25.4. – 1.5.**

Järjestelmäuudistus tuo käyttöön monipuoliset ja täysin uudistetut verkkopalvelut. Tämä auttaa löytämään kiinnostavia aineistoja perinteisten tapojen lisäksi myös verkossa. Käyttäjälle avautuu uusia mahdollisuuksia tehdä löytöjä, arvioida, jakaa ja tallentaa lukukokemuksia. Verkkopalvelu mahdollistaa vuorovaikutuksen kirjaston käyttäjien kesken. Palvelun uudistamisella Vaski-kirjastot varautuvat myös lisääntyvään sähköisten aineistojen tarjontaan.

Muutoksen jälkeen Vaski-kirjastojen kokoelmat ovat kaikkien alueen asukkaiden yhteisessä käytössä. Varattu aineisto kuljetetaan varausmaksun hinnalla siihen Vaski-kirjastoon, mistä se halutaan noutaa. Lainat voi palauttaa maksutta mihin tahansa Vaski-kirjastoon riippumatta siitä, mistä ne on lainattu tai minkä kirjaston kokoelmiin ne kuuluvat.

Kirjastonkäyttäjä voi myös asioida samalla kirjastokortilla kaikissa Vaski-kirjastossa. Kirjastoilla on yhteiset laina-ajat, käyttösäännöt ja toimintakäytännöt. Uudistuksen jälkeen Vaski-kirjastoissa asiointi on entistä joustavampaa.

Vaski-kirjastoyhteistyössä ovat jo aiemmin olleet mukana Turun, Liedon, Maskun, Mynämäen, Naantalin, Nousiaisten, Raision, Ruskon ja Taivassalon kirjastot. Uusina Vaskiin liittyvät Kaarinan, Kustavin, Laitilan, Paimion, Pyhärannan, Sauvon, Uudenkaupungin ja Vehmaan kirjastot. Järjestelmän vaihto koskee kaikkiaan alueen 44 toimipistettä. Varsinais-Suomen maakuntakirjastona Turun kaupunginkirjasto toimii Vaski-kirjastojen veturina.

**Lisätietoja:**

Palvelujohtaja Ulla-Maija Maunu, puh. 044 9072 924,
ulla-maija.maunu@turku.fi , Turun kaupunginkirjasto

kirjastotoimenjohtaja Inkeri Näätsaari, puh. 050 5907 691,
inkeri.naatsaari@turku.fi, Turun kaupunginkirjasto